Imtella' Mejju 6, 2021 Franza u l-Ingilterra bagħtu numru ta' bastimenti militari żgħar ħdejn Jersey hekk kif kibret it-tensjoni dwar il-permessi għas-sajd maħruġa minn din il-gżira li tinsab 14-il mil bogħod mill-kosta Franċiża. Għalkemm Jersey ma tagħmilx parti mir-Renju Unit il-Gvern Ingliż huwa responsabbli mir-relazzjonijiet internazzjonali tagħha. Id-diżgwid bejn iż-żewġ pajjiżi nqala' wara li sajjieda Franċiżi pprotestaw minħabba l-kundizzjonijiet li ġew imposti fuqhom b'rabta ma' sajd fl-ibħra ta' madwar il-gżira. Jersey ħarġet 41 liċenzja tas-sajd lil sajjieda Franċiżi madankollu għamlet diversi restrizzjonijiet fuq is-sajd fl-ibħra territorjali tagħha. Franza qed targumenta li r-regoli l-ġodda joħolqu żoni ristretti u jillimitaw l-apparat li jistgħu jużaw is-sajjieda tagħha tant li jista' jkun hemm min jispiċċa jżarma. Hija qed thedded lill-gżira li twaqqfilha l-provista tal-elettriku. Franza tipprovdi 95% tal-elettriku lill-gżira permezz ta' 'cables' fil-baħar. L-UE qed tappoġġja lil Franza f'din il-kwistjoni u qed issostni li mhux jiġi rispettat il-ftehim dwar in-negozju milħuq fil-Brexit.